Preşedintele Klaus Iohannis va participa, alături din omologi din alte opt ţări, dar şi de preşedintele Comisiei Europene, Jean-Claude Juncker, la Summitul celor Trei Mări, care va avea loc pe 17 şi 18 septembrie la Bucureşti, potrivit unor surse politice.



Astfel, vor fi prezenţi la Bucureşti preşedinţii Bulgariei, Rumen Radev, Croaţiei, Kolinda Grabar-Kitarovic, Poloniei, Andrzej Duda, Austriei, Alexander van der Bellen, Ungariei, Ader Janos, Sloveniei, Borut Pahor, Slovaciei, Andrej Kiska, Lituaniei, Dalia Grybauskaite.



La acest summit participă şi preşedinţii parlamentelor Estoniei şi Cehiei, respectiv ministrul de Externe din Letonia.



De asemenea, în calitate de invitaţi la Summitul celor Trei Mări vor participa preşedintele Comisiei Europene, Jean-Claude Juncker, preşedinţii BERD şi BEI, Suma Chakrabarti, respectiv Werner Hoyer, secretarul energiei al SUA, Rick Perry, şi ministrul de Externe din Germania, Heiko Mass.



Potrivit surselor politice, rezultatele preconizate ale acestui summit sunt: adoptarea unei liste de proiecte prioritare de interconectare în domeniile energiei, transportului şi digital, în prezent fiind depuse aproximativ 40 de astfel de proiecte, întrunirea anuală a Forumului de Afaceri al Iniţiativei, înfiinţarea unei reţele a Camerelor de Comerţ a statelor Iniţiativei şi crearea unui Fond de Investiţii, care să contribuie la co-finanţarea proiectelor. Crearea acestui fond este o iniţiativă a Poloniei.



Sursele menţionate au precizat că există deschidere la nivelul Guvernului român pentru crearea acestui Fond de investiţii. AGERPRES/(AS-autor: Florentina Peia, editor: Mihai Simionescu, editor online: Alexandru Cojocaru)